Jamen magen til vrøvl skal man da lede længe efter. Nybagte og vordende forældre har stærke følelser for deres afkom, og det er ganske forståeligt. Men at andres livsvalg i dag kan afstedkomme sådan nogle bemærkninger, er helt uforståeligt. Du må tage det som en oplevelse, godt nok en af de mere besynderlige. Du skal i hvert fald ikke lade en tilfældig nybagt far, der måske har fået lidt rigeligt at drikke til festen, skabe den mindste tvivl hos dig. Børn eller ej er dit personlige valg. Jeg kender i øvrigt adskillige kvinder, der af den ene eller anden grund har valgt børn fra, og jeg kan garantere dig for, at de er kvinder – og det er hævet over enhver tvivl. Det er nogle år siden, man anså kvinder for at være fødemaskiner.